SKRIFTLIG FORESPØRGSEL E-1770/03

af Dominique Vlasto (PPE-DE) til Rådet

(28. maj 2003)

Om: IOPC-fondens erstatning af skader forårsaget af Prestiges forlis

Prestiges forlis fandt sted den 13. november 2002. Den 9. maj 2002 meddelte IOPC-fonden, at ofrene for olieforureningen fra Prestige i første omgang ville få dækket 15 % af deres skader, der samlet beløber sig til op mod en milliard euro.

Jeg deler ofrenes harme over seks måneder efter katastrofen at være blevet tilbudt en latterlig godtgørelse i forhold til de skader, de har lidt, og den hjælp, de er blevet lovet. I Erika II-pakken foreslog Kommissionen, at der skulle oprettes en EU-fond for erstatning, nemlig COPE-fonden. Ved førstebehandlingen i juni 2001 vedtog Europa-Parlamentet forslaget, der siden har været blokeret i Rådet.

1. Kan Rådet forklare, hvorfor dette forslag blokeres?

2. I forbindelse med erstatning af Prestige-skaderne vil medlemslandenes skatteydere komme til at finansiere resten af skadesgodtgørelserne. Denne skandaløse situation kunne have været afhjulpet ved hjælp af COPE-fonden. Hvilke alternative løsninger kan Rådet foreslå i betragtning af, at COPE-fonden ikke er blevet oprettet på grund af blokeringen i Rådet?

3. I øjeblikket forhandles der i IOPC-fonden om, hvor stor en erstatning der skal udbetales, og hvilken erstatningsprocedure der skal anvendes i forbindelse med olieforureningsskader. Har EU's medlemsstater en fælles strategi under disse forhandlinger?

Svar

(13. oktober 2003)

Det er korrekt, at Kommissionen i december 2000 foreslog, at der som led i Erika II-pakken oprettes en EU-fond for erstatning af skader forårsaget af olieforurening i europæiske farvande. Efter en første drøftelse om dette forslag konkluderede man på samlingen i Rådet (transport) i december 2000, at det er nødvendigt at sikre en fyldestgørende og så vidt mulig samlet ordning for ansvar og erstatning for skader forårsaget af forurening med olieprodukter eller andre farlige og forurenende stoffer, der transporteres ad søvejen. Dette mål skulle helst nås gennem en international løsning inden for Den Internationale Søfartsorganisation (IMO) ved oprettelse af en supplerende fond for skader forårsaget af olieforurening inden for rammerne af den internationale fond for erstatning af skader ved olieforurening (IOPCF). Som følge heraf blev behandlingen af Kommissionens forslag afbrudt i afventning af resultatet af de relevante forhandlinger i IMO. Med henblik på disse forhandlinger nåede medlemsstaterne og Kommissionen i juni 2001 til enighed om en fælles strategi, så der snarest muligt og helst inden udgangen af 2003 kunne opnås enighed om oprettelsen af en sådan fond i IOPCF/IMO-regi.

Denne strategi var vellykket, da der på den diplomatiske konference den 16. maj 2003 blev vedtaget en ny protokol til de eksisterende konventioner om ansvar for og erstatning af skader ved olieforurening. Med denne protokol er der blevet oprettet en supplerende international fond for erstatning af skader ved olieforurening, der betyder en femdobling af den erstatning, der for øjeblikket ydes ofrene i henhold til eksisterende ordninger, indtil i alt 750 mio. særlige trækningsrettigheder (SDR), hvilket svarer til ca. 910 mio. EUR, der kan ydes i det enkelte tilfælde. Den nye fond er åben for ethvert medlem af den eksisterende internationale fond for erstatning af skader ved olieforurening.

Protokollen vil være åben for undertegnelse fra den 31. juli 2003, og den nye fond vil være en realitet, så snart protokollen er blevet ratificeret af mindst otte stater, hvis bidrag til erstatningsordningen svarer til

disse staters samlede modtagelse af mindst 450 mio. tons olie. Alene EU-medlemsstaternes ratificering af protokollen i overensstemmelse med deres tilsagn som noteret både i Rådet (december 2002) og på Det Europæiske Råd (marts 2003) vil derfor få den til at træde i kraft.

Den nye supplerende fond vil bidrage til at sikre, at der hurtigt udbetales fuld erstatning til ofrene for fremtidige olieudslip på globalt plan.